Tom Behnke (FP), 1998-06-26:
Man kan jo godt sidde og undre sig, når man hører de forskellige indlæg fra SF og Enhedslisten og hr. Arne Melchior om, hvor forfærdeligt det er for flygtninge at være i Danmark.
Så kan man godt undre sig over, at de overhovedet kommer til Danmark.
Man kan også godt undre sig over, at de flere år efter, at der er fred og ro i hjemlandet, ikke er vendt tilbage igen, når det er så forfærdeligt at være flygtning i Danmark.
Men det er selvfølgelig noget vrøvl, det er ikke forfærdeligt, det er tværtimod den rene luksus at få lov til at komme til Danmark.
Vi har i Fremskridtspartiet den opfattelse, at vi naturligvis i Danmark skal være med til at hjælpe.
Vi skal være med til at hjælpe til, at vi ikke har så mange flygtninge i verden, og vi skal hjælpe dem, der er nødt til at være flygtninge for en kortere eller længere periode.
Vi er i Fremskridtspartiet indstillet på at hjælpe de reelle flygtninge.
Vi er indstillet på, at hjælpen, så vidt det overhovedet er muligt, skal ydes i nærområdet, således at vi kan hjælpe flere mennesker for de samme penge.
Det er nemlig en humanitær indstilling til tingene, at man hjælper flere mennesker, frem for at man tager nogle få til Danmark og forgylder dem her.
Det er også vores opfattelse i Fremskridtspartiet, at i begrebet flygtninge ligger der, at man midlertidigt forlader sit eget land, søger midlertidigt asyl i et andet land med henblik på, at man kan vende hjem igen den dag, hvor det bliver muligt.
Vi får dermed i Danmark så mulighed for at hjælpe nogle andre, som i dag ikke får nogen hjælp.
Det, vi i Fremskridtspartiet vender os imod, er, at vi i Danmark efterhånden er så tossegode, at vi tillader hvad som helst, og at man den ene dag efter den anden ser, at politikere, partier, regeringer ligger på maven for de fremmede.
Det kan vi ikke acceptere.
Vi kan heller ikke acceptere, som det fremgår af Politiken i dag, at Udlændingestyrelsen er blevet en stat i staten, hvor man egenrådigt sidder og træffer beslutninger om, at forskellige krigsforbrydere skal have lov til at komme til Danmark på officielt besøg, uden at man informerer ministeren om det.
Det skulle ikke undre mig, om der er mere i den sag end som så.
Nu må vi se.
Ministeren er jo allerede kaldt i samråd, og så må vi se at få tingene på bordet og finde ud af, hvem det er, der bestemmer her i landet.
Eller er det bare sådan, at man skal sidde herinde og folde hænderne og håbe på det bedste?
Det værste er jo, at med de forslag, vi her diskuterer - og jeg vil tillade mig at tage begge forslag under et, som flere ordførere har gjort - får Udlændingestyrelsen jo endnu flere beføjelser uden parlamentarisk kontrol.
Det tror jeg ikke er hensigtsmæssigt på nuværende tidspunkt.
Så vil jeg sige til den konservative ordfører, hr. Bendt Bendtsen, at jeg synes, at hr. Bendt Bendtsen kan være stolt i dag, trods alt, for så længe man er i stand til at få hr. Arne Melchior hidset godt og grundigt op, ja, så er det egentlig ikke så ringe endda.
Men det, jeg lagde mærke til og som var lidt interessant i hr. Melchiors indlæg, var, at i modsætning til Det Konservative Folkeparti roste hr. Melchior Venstre for, at Venstre i det mindste havde brugt ordet humanitært.
Se, CD stemmer for disse forslag.
CD støtter disse forslag.
Hvis man alene ser på L 59 med nogle opstramninger i forhold til kriminelle udlændinge, har vi jo her i Folketinget oplevet den ene debat efter den anden, hvor hr. Arne Melchior har været så ophidset over, at Fremskridtspartiet foreslog, at kriminelle udlændinge skulle udvises af landet - ja, så ophidset, at man nogle gange var helt bekymret for hr. Melchiors velbefindende og helbred.
Men pludselig, når det er regeringen, der fremlægger det, så kan CD støtte det.
Det er tanker, som hr. Arne Melchior i den grad har stået og taget afstand fra
, da det var Fremskridtspartiet, der fremførte dem. Men nu har jeg fundet ud af hvorfor.
Det var simpelt hen et spørgsmål om, at vi i Fremskridtspartiet har brugt de forkerte ord.
Målet er der sådan set ikke noget i vejen med, men vi har i Fremskridtspartiet glemt at sige, at når vi udviser kriminelle udlændinge, er det, fordi vi er humanitære.
Det var det, hr. Melchior sagde: Venstres politik
er god, fordi Venstre påpeger, at det skal være humanitært over for de fremmede.
Så det skal vi fremover bestræbe os meget på i vores forslag, og så kan vi jo håbe, at hr. Melchiors temperament ikke bliver så ophidset endda.
Når vi ser på opstramningerne og slækkelserne i forhold til straffeloven i lovforslag nr. L 59, vil vi i Fremskridtspartiet meget, meget nøje følge, hvordan praksis vil udvikle sig med hensyn til udvisningen af kriminelle udlændinge
Det, vi jo ved allerede på nuværende tidspunkt, og som ministeren jo klart og tydeligt har skrevet i forslaget, er, at samtidig med de opstramninger, der er lagt op til, vil det også blive sådan, at mulighederne for at give dispensation vil blive udvidet, og at man i højere grad vil gøre brug af dispensationer.
Derfor er det meget vigtigt at holde meget nøje øje med: Hvordan bliver praksis i forhold til udvisning, og hvordan bliver praksis i forhold til dispensationer, som jo bliver en forventet følge af forslaget?
Jeg kan sige for Fremskridtspartiets vedkommende, at hvis forslaget forhåbentlig - det er set med Fremskridtspartiets øjne - får den effekt, tror jeg ikke, at der vil være det helt store behov for, at Fremskridtspartiet stiller forslag lige præcis på den del af udlændingeområdet.
Men som jeg også sagde ved førstebehandlingen og ved andenbehandlingen, tvivler jeg på, at forslaget får den effekt, som man har gået og brystet sig af.
Jeg tror desværre, at forslaget vil have en meget, meget lille effekt, fordi man netop lægger op til, at der skal kunne gives flere dispensationer.
Når vi så ser på integrationsloven, kunne man jo sige, at den ville være hensigtsmæssig, i hvert fald hvis vi kun talte om indvandrere.
Det er klart og tydeligt, at Fremskridtspartiet ikke mener, at flygtninge skal integreres i det danske samfund - de er her midlertidigt, til de kan vende hjem igen - men når vi taler om den gruppe, vi betegner som værende indvandrere, altså personer, der skal blive her resten af deres liv, er det vigtigt, at de bliver integreret i det danske samfund.
Derfor kunne det være hensigtsmæssigt, om man havde lavet en integrationslov, der omhandlede indvandrere. Men jeg tror desværre, at den integrationslov, som regeringen har fremsat, vil have den stik modsatte effekt.
Jeg tror ikke, den lov vil bevirke, at udlændinge bliver integreret hurtigere og nemmere i det danske samfund.
Tværtimod, fordi det, man gør med forslaget, er, at man går ud og giver Udlændingestyrelsen en bemyndigelse til at tvinge
kommunerne til at tage et bestemt antal flygtninge og udlændinge, og det får den effekt, at der vil være en modvilje i kommunerne og der vil være en modvilje i befolkningen.
hverken for den danske befolkning eller for de udlændinge, som skal integreres i det danske samfund
Det er heller ikke hensigtsmæssigt, at man med forslaget giver endnu flere muligheder for positiv særbehandling af fremmede i Danmark, og derfor er den del af forslaget også med til at have den stik modsatte effekt af det, man egentlig ønsker.
Vi har i Fremskridtspartiet den opfattelse, at flygtninge skal hjælpes, men de skal hjælpes midlertidigt, og når ikke de har brug for hjælp længere, skal de hjælpes tilbage igen.
Vi har den opfattelse, at indvandrere, som skal blive i Danmark resten af deres liv, skal have mulighed for at blive integreret i det danske samfund, og her er det en væsentlig forudsætning, at man lærer det danske sprog både i skrift og i tale.
Men jeg synes, det er en skandale, at Venstre og De Konservative ikke har turdet stå fast på deres politik, at Venstre og De Konservative ikke har turdet stå ved det, som bl.a. fru Birthe Rønn Hornbech udtalte under andenbehandlingen i går, hvor fru Birthe Rønn Hornbech jo netop sagde, at Venstre ikke ønsker, at Danmark skal være et indvandrerland.
Så klart og tydeligt sagde Venstres ordfører det, og allerede her i dag ser vi så, at Venstre løber fra det, ja, man prøver på at tørre det politiske ansvar af sig ved at undlade at stemme til forslagene.
Men sagen er jo, at hvis Venstre og De Konservative havde stemt imod integrationsloven, så var den ikke blevet vedtaget, og dermed har Venstre og De Konservative ansvaret for, at den lov bliver gennemført.
Vi håber i Fremskridtspartiet, at Folketinget når at vågne, inden det går alt for galt.
Vi håber, at flertallet af partier også på dette punkt inden for udlændingeområdet vil nå at reagere, inden det er for sent.
Vi har gennem årene i Fremskridtspartiet stillet en ganske betydelig mængde forslag på udlændingeområdet, og med tiden har det jo vist sig, at skiftende regeringer har adopteret vor politik og gennemført den bid for bid, men
desværre altid med 5, 6 op til 10 års forsinkelse
Det er ikke hensigtsmæssigt, for vi kan lige så godt indrette lovgivningen, så den bliver bedst mulig allerede første gang.